ประกาศคณะกรรมการกิจการกระจายเสียง กิจการโทรทัศน์
ประกาศคณะกรรมการกิจการกระจายเสียง
กิจการโทรทัศน์
และกิจการโทรคมนาคมแห่งชาติ
เรื่อง
ค่าธรรมเนียมใบอนุญาตประกอบกิจการกระจายเสียง หรือกิจการโทรทัศน์
พ.ศ. ๒๕๕๕
 

โดยที่พระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. ๒๕๕๓
และพระราชบัญญัติการประกอบกิจการกระจายเสียงและกิจการโทรทัศน์ พ.ศ. ๒๕๕๑
บัญญัติให้ผู้ประกอบกิจการกระจายเสียงและผู้ประกอบกิจการโทรทัศน์มีหน้าที่ต้องชำระค่าธรรมเนียมใบอนุญาตตามอัตรา
หลักเกณฑ์ และวิธีการที่คณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติกำหนด ดังนั้น
เพื่อให้การชำระค่าธรรมเนียมใบอนุญาตประกอบกิจการกระจายเสียงและกิจการโทรทัศน์เป็นไปด้วยความเรียบร้อย

อาศัยอำนาจตามมาตรา ๒๗ (๔) (๖) (๙) (๒๔) มาตรา ๓๗ และมาตรา ๔๒
แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. ๒๕๕๓
อันเป็นกฎหมายที่มีบทบัญญัติบางประการที่เกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๓๖ มาตรา ๔๑ มาตรา ๔๓ มาตรา ๔๕ มาตรา ๔๖
มาตรา ๔๗ มาตรา ๖๑ และมาตรา ๖๔ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
ประกอบกับมาตรา ๑๙ และมาตรา ๒๖ แห่งพระราชบัญญัติการประกอบกิจการกระจายเสียงและกิจการโทรทัศน์
พ.ศ. ๒๕๕๑ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๕ มาตรา ๓๖ มาตรา ๔๑ มาตรา ๔๓
มาตรา ๔๕ มาตรา ๔๖ และมาตรา ๔๗ ของรัฐธรรมนูญแห่งราชอาณาจักรไทยบัญญัติให้กระทำได้
โดยอาศัยอำนาจตามบทบัญญัติแห่งกฎหมาย คณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติจึงออกประกาศกำหนดโครงสร้าง อัตรา เงื่อนไข
หลักเกณฑ์และวิธีการชำระค่าธรรมเนียมใบอนุญาตประกอบกิจการกระจายเสียงและกิจการโทรทัศน์ไว้
ดังต่อไปนี้

ข้อ ๑ ประกาศนี้เรียกว่า
ประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ
เรื่อง ค่าธรรมเนียมใบอนุญาตประกอบกิจการกระจายเสียง หรือกิจการโทรทัศน์ พ.ศ. ๒๕๕๕

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ บรรดาประกาศ
ระเบียบ ข้อบังคับ หรือคำสั่งอื่นใดในส่วนที่มีกำหนดไว้แล้วในประกาศนี้
หรือซึ่งขัดหรือแย้งกับประกาศนี้ ให้ใช้ประกาศนี้แทน

ข้อ ๔ ในประกาศนี้
ใบอนุญาต หมายถึง
ใบอนุญาตประกอบกิจการกระจายเสียงหรือกิจการโทรทัศน์
ผู้รับใบอนุญาต หมายถึง
ผู้รับใบอนุญาตประกอบกิจการกระจายเสียงหรือกิจการโทรทัศน์ตามกฎหมายว่าด้วยการประกอบกิจการกระจายเสียงและกิจการโทรทัศน์
คณะกรรมการ หมายถึง
คณะกรรมการกิจการกระจายเสียงและกิจการโทรทัศน์
สำนักงาน หมายถึง
สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ
รายได้ หมายถึง
รายได้ก่อนหักค่าใช้จ่ายจากการให้บริการของผู้รับใบอนุญาต
ค่าสมาชิกรายได้จากการโฆษณาทั้งทางตรงและทางอ้อม
หรือรายได้อื่นที่เกี่ยวเนื่องกับการให้บริการของผู้รับใบอนุญาต

ข้อ ๕ ค่าธรรมเนียมใบอนุญาตตามประกาศนี้
ประกอบด้วย
๕.๑ ค่าพิจารณาคำขอใบอนุญาต
เป็นค่าธรรมเนียมที่ผู้ขอรับใบอนุญาตต้องชำระเมื่อยื่นแบบคำขอรับใบอนุญาตต่อสำนักงาน
ตามอัตราแนบท้ายประกาศนี้ และจะไม่สามารถเรียกคืนได้ไม่ว่ากรณีใดก็ตาม
๕.๒ ค่าธรรมเนียมใบอนุญาตรายปี
เป็นค่าธรรมเนียมใบอนุญาตที่ต้องชำระเป็นรายปีตามอัตราแนบท้ายประกาศนี้
ในอัตรารวมทั้งสิ้นไม่เกินร้อยละสองของรายได้ ประกอบด้วย
๕.๒.๑ ค่าธรรมเนียมใบอนุญาตให้ใช้คลื่นความถี่รายปี
๕.๒.๒ ค่าธรรมเนียมใบอนุญาตประกอบกิจการรายปี

ข้อ ๖ ผู้รับใบอนุญาตมีหน้าที่ต้องชำระค่าธรรมเนียมใบอนุญาตรายปีในข้อ
๕.๒ ตามหลักเกณฑ์และวิธีการ ดังนี้
๖.๑ การชำระค่าธรรมเนียมใบอนุญาตรายปีให้ชำระปีละครั้ง โดยให้นำรายได้จากการประกอบกิจการที่เกิดขึ้นในรอบระยะเวลาบัญชีของผู้รับใบอนุญาตมาคำนวณค่าธรรมเนียมใบอนุญาตรายปี
๖.๒
ให้ผู้รับใบอนุญาตชำระเงินค่าธรรมเนียมใบอนุญาตรายปีภายในหนึ่งร้อยห้าสิบวันนับจากวันสิ้นรอบระยะเวลาบัญชี
พร้อมทั้งนำส่งเอกสารประกอบการพิจารณา ดังนี้
๖.๒.๑ ผู้รับใบอนุญาตที่เป็นนิติบุคคล
ให้นำส่งงบการเงินประจำปีที่ผ่านการรับรองจากผู้สอบบัญชีรับอนุญาตตามกฎหมาย
และเปิดเผยรายได้ที่เกิดขึ้นจากการให้บริการตามที่ได้รับอนุญาตไว้ใน
หมายเหตุประกอบงบการเงิน
กรณีผู้รับใบอนุญาตเป็นหน่วยตรวจรับตามกฎหมายประกอบรัฐธรรมนูญว่าด้วยการตรวจเงินแผ่นดิน
ให้ดำเนินการดังกล่าวข้างต้นภายในสิบห้าวันนับจากวันที่สำนักงานการตรวจเงินแผ่นดินรับรองงบการเงิน
กรณีที่ผู้รับใบอนุญาตไม่สามารถนำส่งงบการเงินประจำปีที่ผ่านการรับรองจากผู้สอบบัญชีรับอนุญาตตามกฎหมายได้ภายในระยะเวลาดังกล่าว
ให้ผู้รับใบอนุญาตนำส่งงบทดลองแทน ทั้งนี้
เมื่อผู้สอบบัญชีรับอนุญาตตามกฎหมายได้รับรองงบการเงินประจำปีแล้ว
ให้ผู้รับใบอนุญาตนำส่งงบการเงินดังกล่าวภายในสิบห้าวัน
นับจากวันที่ผู้สอบบัญชีรับอนุญาตตามกฎหมายรับรอง
๖.๒.๒ ผู้รับใบอนุญาตที่ไม่เป็นนิติบุคคล ให้นำส่งหลักฐานแสดงรายได้จากการประกอบกิจการที่ได้รับรองความถูกต้องโดยผู้รับใบอนุญาต
๖.๓
กรณีที่ผู้รับใบอนุญาตไม่ชำระค่าธรรมเนียมใบอนุญาตรายปีให้แก่สำนักงานภายในวันครบกำหนด
หรือไม่ชำระค่าธรรมเนียมใบอนุญาตรายปีให้ครบตามจำนวนเงิน
ผู้รับใบอนุญาตต้องชำระค่าธรรมเนียมใบอนุญาตรายปีและเงินเพิ่มในอัตราร้อยละสองต่อเดือนของจำนวนเงินค่าธรรมเนียมใบอนุญาตรายปีที่ค้างชำระ
โดยเศษของเดือนให้นับเป็นหนึ่งเดือน
นับตั้งแต่วันถัดจากวันครบกำหนดชำระค่าธรรมเนียมใบอนุญาตรายปี
จนกว่าจะชำระค่าธรรมเนียมใบอนุญาตรายปีครบถ้วน
๖.๔ กรณีที่ผู้รับใบอนุญาตเลิกประกอบกิจการหรือถูกเพิกถอนใบอนุญาตระหว่างปีให้ผู้รับใบอนุญาตมีหน้าที่ต้องชำระค่าธรรมเนียมใบอนุญาตรายปีจนถึงวันที่เลิกประกอบกิจการหรือถูกเพิกถอนใบอนุญาต
โดยจะต้องชำระให้แล้วเสร็จภายในสามสิบวัน
นับจากวันที่เลิกประกอบกิจการหรือถูกเพิกถอนใบอนุญาต
๖.๕ สำนักงานมีหน้าที่สอบทานรายได้จากการประกอบกิจการที่ผู้รับใบอนุญาตนำมาใช้เป็นฐานในการคำนวณค่าธรรมเนียมใบอนุญาตรายปีให้แล้วเสร็จภายในระยะเวลาเก้าสิบวันนับจากวันที่สำนักงานได้รับงบการเงิน
หากพบว่าผู้รับใบอนุญาตได้ชำระค่าธรรมเนียมใบอนุญาตรายปีไว้ไม่ครบหรือเกินจำนวนที่พึงชำระ
สำนักงานจะมีหนังสือแจ้งให้ผู้รับใบอนุญาตชำระหรือรับค่าธรรมเนียมใบอนุญาตรายปีในส่วนที่ได้ชำระไว้ไม่ครบจำนวนหรือเกินจำนวนที่พึงชำระแล้วแต่กรณี
ซึ่งผู้รับใบอนุญาตต้องชำระส่วนที่ไม่ครบจำนวนที่พึงชำระภายในระยะเวลาสามสิบวัน
นับจากวันที่ได้รับหนังสือแจ้งหากไม่ดำเนินการภายในกำหนด
ต้องชำระเงินเพิ่มในอัตราร้อยละสองต่อเดือนของจำนวนเงินค่าธรรมเนียมใบอนุญาตรายปีในส่วนที่ไม่ครบจำนวนที่พึงชำระ
โดยเศษของเดือนให้นับเป็นหนึ่งเดือนและเพื่อเป็นการตรวจสอบความถูกต้องและครบถ้วนของการชำระค่าธรรมเนียมใบอนุญาต
รายปีสำนักงานอาจให้ผู้รับใบอนุญาตนำส่งเอกสารหลักฐาน
หรือข้อมูลอื่นที่จำเป็นต่อการพิจารณาเพิ่มเติมภายในระยะเวลาที่กำหนด
๖.๖ หากผู้รับใบอนุญาตไม่ชำระค่าธรรมเนียมใบอนุญาตรายปี
หรือค่าธรรมเนียมในส่วนที่ไม่ครบจำนวนที่พึงชำระตามที่สำนักงานมีหนังสือแจ้งให้ชำระภายในเวลาที่กำหนดคณะกรรมการอาจพิจารณากำหนดบทลงโทษตามกฎหมายว่าด้วยการประกอบกิจการกระจายเสียง
และกิจการโทรทัศน์
๖.๗ การชำระค่าธรรมเนียมใบอนุญาตรายปี หรือค่าธรรมเนียมอื่น ๆ
ตามประกาศนี้ให้ชำระเป็นเงินสดหรือเช็คธนาคารสั่งจ่ายสำนักงาน
หรือวิธีการอื่นที่คณะกรรมการกำหนด

ข้อ ๗ คณะกรรมการอาจลดหย่อนหรือยกเว้นค่าธรรมเนียมใบอนุญาตให้แก่ผู้รับใบอนุญาตหากผู้รับใบอนุญาตแสดงให้เป็นที่ประจักษ์แก่คณะกรรมการว่า
การประกอบกิจการกระจายเสียงหรือกิจการโทรทัศน์ของตนมีรายการข่าวสารหรือสาระที่เป็นประโยชน์ต่อสาธารณะตามสัดส่วนของรายการที่เป็นข่าวสารหรือสาระที่เป็นประโยชน์ต่อสาธารณะที่คณะกรรมการประกาศกำหนด
หลักเกณฑ์และวิธีการดำเนินการตามวรรคหนึ่ง
ให้เป็นไปตามระเบียบที่คณะกรรมการกำหนด

ข้อ ๘ คณะกรรมการอาจทบทวนโครงสร้าง อัตรา
และวิธีการชำระค่าธรรมเนียมใบอนุญาตตามความเหมาะสมต่อไป

ข้อ ๙ โครงสร้าง อัตรา
เงื่อนไข วิธีการชำระ
หรือหลักเกณฑ์เกี่ยวกับค่าธรรมเนียมใบอนุญาตประเภทอื่นใดที่ไม่ได้กำหนดไว้ในประกาศฉบับนี้
ให้เป็นไปตามที่คณะกรรมการประกาศกำหนดต่อไป


ประกาศ
ณ วันที่ ๓๑ ตุลาคม พ.ศ. ๒๕๕๕
พันเอก
นที ศุกลรัตน์
ประธานกรรมการกิจการกระจายเสียงและกิจการโทรทัศน์
ปฏิบัติหน้าที่แทน
ประธานกรรมการกิจการกระจายเสียง
กิจการโทรทัศน์
กิจการโทรคมนาคมแห่งชาติ
[เอกสารแนบท้าย]

๑. อัตราค่าธรรมเนียมใบอนุญาตประกอบกิจการกระจายเสียงและกิจการโทรทัศน์แนบท้ายประกาศคณะกรรมการกิจการกระจายเสียง
กิจการโทรทัศน์ และกิจการโทรคมนาคมแห่งชาติ เรื่อง
ค่าธรรมเนียมใบอนุญาตประกอบกิจการกระจายเสียง หรือกิจการโทรทัศน์ พ.ศ. ๒๕๕๕

(ดูข้อมูลจากภาพกฎหมาย)










ปริยานุช/ผู้จัดทำ
๑๖ พฤศจิกายน
๒๕๕๕

ชาญ/ผู้ตรวจ
๒๓ พฤศจิกายน
๒๕๕๕

ชุติมา/ปรับปรุง
๒๒ มกราคม ๒๕๖๑











[๑] ราชกิจจานุเบกษา
เล่ม ๑๒๙/ตอนพิเศษ ๑๗๑ ง/หน้า ๑๕/๑๒ พฤศจิกายน ๒๕๕๕